Στηβ Μπάνον

Νεαρή ηλικία

Γεννήθηκε στο Νόρφολκ της Βιρτζίνια το 1953 σε οικογένεια Ιρλανδών υποστηρικτών του Δημοκρατικού κόμματος, και ο πατέρας του ήταν τεχνικός τηλεφωνικών γραμμών. Αποφοίτησε από το Τεχνολογικό Ινστιτούτο της Βιρτζίνια το 1976 με πτυχίο στον αστικό σχεδιασμό, και διαθέτει μεταπτυχιακό τίτλο στις μελέτες εθνικής ασφαλείας από το Πανεπιστήμιο Τζώρτζταουν. Το 1985, έλαβε και μεταπτυχιακό στην διοίκηση επιχειρήσεων από την Σχολή Επιχειρήσεων του Χάρβαντ.
Κατόπιν υπηρέτησε ως αξιωματικός του Αμερικανικού πολεμικού ναυτικού για 7 έτη στα τέλη του 1970 έως τις αρχές του 1980. Κατά την θητεία του υπηρέτησε στον στόλο του Ειρηνικού ωκεανού καθώς και ως ειδικός βοηθός του αρχηγείου των ναυτικών δυνάμεων στο Πεντάγωνο.

Τραπεζοεπενδυτής

Μετά από την αποχώρηση του από το πολεμικό ναυτικό, ο Μπάνον ξεκίνησε να εργάζεται ως τραπεζοεπενδυτής στην Goldman Sachs στο τμήμα συγχωνεύσεων και εξαγορών. Το 1990 ίδρυσε μαζί με άλλους την δική του επενδυτική τράπεζα (Bannon & Co.) με ειδίκευση στα μαζικά μέσα ενημέρωσης και ψυχαγωγίας. Κατά την περίοδο αυτή, διαπραγματεύτηκε διάφορες συμφωνίες, για μια από τις οποίες (εξαγορά της Castle Rock Entertainment από τον Τεντ Τέρνερ) έλαβε ως πληρωμή μετοχικό κεφάλαιο για 5 τηλεοπτικές σειρές ανάμεσα στις οποίες και το Seinfeld. 
Το 1993, και παράλληλα με την δραστηριότητα του ως τραπεζοεπενδυτής, ανέλαβε και την θέση του διευθύνοντα για το ερευνητικό πρόγραμμα γεωεπιστημών Biosphere 2 στην Αριζόνα. Υπό την διεύθυνση του, το εγχείρημα άλλαξε κατεύθυνση από την εξερεύνηση του διαστήματος και διαστημικό αποικισμό που αρχικά είχε, προς την μόλυνση του περιβάλλοντος και την παγκόσμια υπερθέρμανση. Αποχώρησε από την θέση αυτή το 1995.
Η τράπεζα του Μπάνον εξαγοράστηκε από την γαλλική Société Générale το 1998.

Κινηματογράφος

Μετά την πληρωμή σε μετοχικό κεφάλαιο για τηλεοπτικές σειρές που είχε λάβει το 1993, ο Μπάνον ξεκίνησε να ασχολείται ενεργά με τον κινηματογράφο και τα κινηματογραφικά στούντιο του Χόλυγουντ ως εκτελεστικός παραγωγός. Παρήγαγε ή συμμετείχε στην παραγωγή συνολικά 18 ταινιών, από τον Ινδιάνο δρομέα το 1992 έως τον Τίτο το 1999.
Το 2004, ο Μπάνον δημιούργησε ντοκυμανταίρ σχετικά με την θητεία του Ρόναλντ Ρήγκαν με τίτλο In the Face of Evil. Κατά την ενασχόληση του με την παραγωγή αυτή, γνωρίστηκε με τον Άντριου Μπράιτμπαρτ ο οποίος αργότερα τον περιέγραψε ως την Λένι Ρίφενσταλ του κινήματος του Τσαγιού. Ασχολήθηκε επιπλέον με την παραγωγή και δημιουργία άλλων ντοκυμανταίρ συντηρητικού πολιτικού ενδιαφέροντος, όπως το The Undefeated (για την Σάρα Πάλιν), και το κίνημα Οκιουπάι (Occupy movement).
Κατόπιν επέκτεινε τις ασχολίες του και με τα διαδικτυακά μέσα ενημέρωσης και ψυχαγωγίας,και από το 2007 έως το 2011 ήταν πρόεδρος και γενικός διευθυντής της εταιρείας Affinity Media. Το 2012 ασχολήθηκε με την συγγραφή βιβλίου (Clinton Cash) το οποίο κατήγγειλε το ζεύγος Μπιλ και Χίλαρι Κλίντον για χρηματισμό από μεγάλες εταιρείες.

Breitbart

Ο Μπάνον υπήρξε ιδρυτικό μέλος του ειδησεογραφικού οργανισμού Breitbart, ενός ακροδεξιού ιστότοπου, όπου σύμφωνα με το περιοδικό Time προωθεί ρατσιστικό, σεξιστικό, ξενοφοβικό και αντισημιτικό υλικό.
Τον Μάρτιο του 2012 μετά τον θάνατο του Άντριου Μπράιμπαρτ ο οποίος ήταν ο πρόεδρος του οργανισμού, ο Μπάνον έγινε ο προεδρεύων του οργανισμού. Υπό την διεύθυνση του ο οργανισμός απέκτησε ακόμα περισσότερο ακροδεξιό και υπερεθνικιστικό χαρακτήρα. Ο ίδιος χαρακτήρισε τον ιστότοπο το 2016 ως την πλατφόρμα για την εναλλακτική δεξιά, ενώ αυτοπροσδιορίζει τον εαυτό του ως πολιτικά συντηρητικό, και ανέφερε πως το Breitbart έχει ως ρόλο την αντίθεση στο πολιτικό κατεστημένο.

Προεκλογική εκστρατεία Τραμπ

Στις 17 Αυγούστου του 2016, ο Μπάνον έγινε ο εκτελεστικός διευθυντής της προεκλογικής εκστρατείας του Ντόναλντ Τραμπ, αποχωρώντας από το Breitbart.
Στις 13 Νοεμβρίου του 2016, μετά την νίκη του Τραμπ έναντι της Χίλαρι Κλίντον για το αξίωμα του προέδρου, ο Μπάνον αναβαθμίστηκε από τον Τραμπ σε ειδικό σύμβουλο στρατηγικής. Η τοποθέτηση του Μπάνον σε αυτή την θέση προκάλεσε κύμα διαμαρτυριών από οργανισμούς ανθρωπίνων δικαιωμάτων και μειονοτήτων δεδομένου του παρελθόντος του Μπάνον στον οργανισμό Breitbart. Ωστόσο υπήρξαν και πολλά προβεβλημένα μέλη της εβραϊκής κοινότητας τα οποία υπερασπίστηκαν τον Μπάνον στις κατηγορίες που του επισυνάφθηκαν για αντισημιτισμό. Υπήρξε η υπόθεση ωστόσο πως ο Μπάνον δεν είναι πραγματικά αντισημίτης αλλά προσπαθεί να μετατρέψει τον αμερικανικό συντηρητισμό σε ευρωπαϊκού τύπου λαϊκιστική εθνικιστική ακροδεξιά.
Στις 16 Νοεμβρίου ακολούθησε επιστολή υπογεγραμμένη από 169 Δημοκρατικούς κοινοβουλευτικούς εκπροσώπους προς τον Τραμπ ώστε να ανακαλέσει τον διορισμό αυτό λόγω του ακραίου πολιτικά χαρακτήρα του Μπάνον. Ο Μπάνον αρνήθηκε πως είναι λευκός εθνικιστής λέγοντας πως είναι οικονομικός εθνικιστής.
Στις 18 Νοεμβρίου, ανέφερε σε συνέντευξη του στο CNN πως το σκότος είναι καλό και πως αποτελεί πραγματική δύναμη, φέρνοντας ως παραδείγματα τον Ντικ Τσένεϊ, Νταρθ Βέιντερ, και τον Σατανά και πως αποτελεί πλεονέκτημα έναντι σε όσους δεν κατανοούν την χρήση του (Darkness is good: Dick Cheney. Darth Vader. Satan. That's power. It only helps us when they get it wrong. When they're blind to who we are and what we're doing)." Η υπόθεση που έγινε από τις βρετανικές εφημερίδες Daily Mail και The Independent ήταν πως ο Μπάνον ήθελε να εξοργίσει τα φιλελεύθερα μέσα ενημέρωσης τα οποία δεν ξέρουν πως να τον αντιμετωπίσουν.
Ο Ντόναλτ Τραμπ ανέφερε πως γνωρίζει για πολύ καιρό τον Μπάνον και πως αν πίστευε πως είναι ακροδεξιός ή ρατσιστής δε θα σκεφτόταν καν να τον προσλάβει.

Κυβέρνηση Τραμπ

Τον Ιανουάριο του 2017, λίγες μέρες μετά την ορκωμοσία και επίσημη ανάληψη των προεδρικών καθηκόντων από τον Ντόναλντ Τραμπ, ο Μπάνον ανέφερε σε αμερικανική εφημερίδα πως τα μέσα μαζικής ενημέρωσης θα έπρεπε να ντρέπονται και θα πρέπει να κρατούν το στόμα τους κλειστό έτσι ώστε να ακούνε τι λέγεται. Συγκεκριμένα είπε πως τα μέσα μαζικής ενημέρωσης είναι ο αντίπαλος και πως δεν είναι σε θέση να καταλάβουν την κυβέρνηση Τραμπ.
Στα τέλη του ίδιου μήνα, ο ρόλος του αναβαθμίστηκε σε μόνιμο μέλος του εθνικού συμβουλίου ασφαλείας των ΗΠΑ, κάτι ιδιαίτερα ασυνήθιστο για πολιτικό παράγοντα, την ίδια στιγμή που η αναβάθμιση αυτή συνοδεύτηκε από παραγκωνισμό του επικεφαλής όλων των οργανισμών των υπηρεσιών πληροφοριών και ασφαλείας καθώς και του ανώτατου εκπροσώπου των ενόπλων δυνάμεων οι οποίοι μπορούν να συμμετέχουν αλλά δεν είναι πλέον τακτικά μέλη.

Προσωπική ζωή

Παντρεύτηκε 3 φορές με ίσο αριθμό διαζυγίων, και έχει 3 κόρες.
Του έγινε μήνυση από την 2η σύζυγο του για ενδοοικογενειακή βία καθώς και για αντισημιτικά σχόλια στις αρχές του 1996, όμως οι κατηγορίες αποσύρθηκαν καθώς η σύζυγος δεν παρουσιάστηκε στο δικαστήριο.